瑶琴怨
作者：張玉孃
朝代：宋

paragraphs: 凉蟾吹浪羅衫濕，貪看無眠久延立。
欲將高調寄瑶琴，一聲絃斷霜風急。
鳳膠難煮令人傷，茫然背向西窗泣。
寒機欲把相思織，織又不成心愈戚。
掩淚含羞下階看，仰見牛女隔河漢。
天河雖隔牛女情，一年一度能相見。
獨此絃斷無續期，梧桐葉上不勝悲。
抱琴曉對菱花鏡，重恨風從手上吹。